በአዳማ ሳይንስና ቴክኖሎጂ ዩኒቨርሲቲ በተከሰተ ግጭት አምስት ተማሪዎች ተጎዱ
በዩኒቨርሲቲዎች ከ300 በላይ ተጠርጣሪዎች በቁጥጥር ሥር መዋላቸው ተጠቆመሰኞ ኅዳር 15 ቀን 2012 ዓ.ም. ከሌሊቱ ሰባት ሰዓት ላይ በተማሪዎች መካከል በተከሰተ ግጭት አምስት ተማሪዎች ተጎድተው በሕክምና ላይ እንደሚገኙ፣ የሳይንስና ከፍተኛ ትምህርት ሚኒስቴር አስታወቀ፡፡ የጉዳቱን መጠን ካለመግለጹም በላይ፣ ተማሪዎቹን ያጋጫቸው ምክንያት ግልጽ አልሆነም፡፡በዩኒቨርሲቲው የመማር ማስተማር ሒደቱ ማክሰኞ ዕለት በአብዛኛው ቀጥሎ መዋሉን፣ ሰኞ እኩለ ሌሊት ከተፈጠረው ግጭት ጋር በተያያዘ የተሳተፉ አካላትን ማንነት ማጣራት መቀጠሉን ሚኒስቴሩ አክሏል፡፡በአዲስ አበባ ዩኒቨርሲቲ ባለፈው ሳምንት ትምህርት ለማስቆም ሁከት የቀሰቀሱ ተማሪዎች በቁጥጥር ሥር ከዋሉ በኃላ እንዲፈቱ አንዳንድ ተማሪዎች ባነሱት ጥያቄ በስድስት ኪሎ ዋና ግቢ ትምህርት ተቋርጦ ውይይት መደረጉን ሚኒስቴሩ ገልጾ፣ አሁን ግን መማር ማስተማሩ መቀጠሉን አስረድቷል፡፡ዩኒቨርሲቲዎች ወደ ሰላማዊ ሁኔታዎች እየተመለሱ ነው ያለው ሚኒስቴሩ፣ ችግር ባጋጠማቸው ዩኒቨርሲቲዎች ውይይቶች እየተደረጉ ነው ብሏል፡፡የሳይንስና ከፍተኛ ትምህርት ሚኒስትር ሒሩት ወልደ ማርያም (ፕሮፌሰር) ከኢቲቪ ጋር ባደረጉት ቃለ ምልልስ ዩኒቨርሲቲዎችን በሦስት በመክፈል፣ የችግሩ ሰለባ ያልሆኑና ኮሽታ ያልተሰማባቸው፣ ችግሩ ደርሶባቸው በቶሎ በውይይት ወደ ሥርዓት የተመለሱና አሁንም ችግሩ ውስጥ ያሉ ሦስት ያህል ተቋማት መኖራቸውን ገልጸዋል፡፡ ከዚህ ቀደም ከጠቅላይ ሚኒስትሩ ጋር በተደረገ ውይይት የተሳተፉ የተለያዩ ባለድርሻ አካላት፣ ከዩኒቨርሲቲ ማኅበረሰቦች ጋር በመወያየት አጥፊዎችን የመለየት ሥራ ማከናወናቸውን አስረድተዋል፡፡በዩኒቨርሲቲዎች የውስጥም የውጭም ችግሮች መኖራቸውን የጠቆሙት ሚኒስትሯ፣ ችግሮች የታዩት ተማሪዎች ላይ ቢሆንም ተማሪ ያልሆኑ ሌሎች አካላት ተሳታፊ መሆናቸውን መታወቁን ገልጸዋል፡፡ የከፍተኛ ትምህርት ተቋማት መምህራን፣ የአስተዳደር ሠራተኞች፣ ጥበቃዎችና የተለያዩ አካላት እጃቸው እንዳለበት እንደታወቀ ተናግረዋል፡፡ ከዚያ ውጪ ሌሎች አካላትም እንዳሉበት የተለያዩ የመረጃ ፍንጮች እንደተገኙም አክለዋል፡፡በዚህም መሠረት ከ300 በላይ ተጠርጣሪዎች በቁጥጥር ሥር መዋላቸውን ያስረዱት ሒሩት (ፕሮፌሰር)፣ ከተጠርጣሪዎች መካከል ዩኒቨርሲቲዎች እያጣሩ በከፊሎቹ ላይ አስተዳደራዊ ዕርምጃዎች መወሰዳቸውንና ከዚያ በላይ የሆኑትን ወደ ወንጀል ተጠያቂነት በመውሰድ ምርመራ እንዲጀመር ለፍትሕ አካል መላኩን አስረድተዋል፡፡ ምርመራው መጀመሩንም አክለዋል፡፡ ሚኒስቴሩም መረጃ ቶሎ ቶሎ እየሰጠ መሆኑን፣ ችግር ያለባቸው ዩኒቨርሲቲዎች የየዕለት ውሎ በዩኒቨርሲቲዎቹና በሚኒስቴሩ ድረ ገጾች እየተለቀቀ ነው ብለዋል፡፡የዩኒቨርሲቲዎች ጥቅል ምሥልን በተመለከተ በሰጡት ማብራሪያ ዘርዘር ያለ ጥናት ቢያስፈልገውም በተወሰኑ ብሔረሰቦች ወይም ማንነት ባላቸው ተማሪዎች መካከል ግጭት ለመፍጠር የተሠራ ይመስላል ብለው፣ ከዚያ ውጪ ጠንካራ አመራር ያላቸው ተቋማት ለችግሩ ቀዳዳ ሳይሰጡ በቶሎ ዕርምጃ በመውሰድ ሰላም መፍጠራቸውን ገልጸዋል፡፡ የላላ አመራርና ዩኒቨርሲቲው ያለበት አካባቢ ችግር በመኖሩ በቀላሉ የመጠቃትና ቶሎም ከችግሩ ያለመውጣት ሁኔታ መስተዋሉን አስረድተዋል፡፡ ሚዲያው ችግሩን በማስተካከልም ሆነ በማባባስ የራሱን ሚና መጫወቱን ገልጸው፣ የተዛባ መረጃ ባቀረቡት ላይ ለሚመለከተው አካል ሚኒስቴሩ አቤቱታ ማቅረቡን ጠቁመዋል፡፡ሕግ ማስከበርን በተመለከተ ለቀረበላቸው ጥያቄ ሲመልሱ ዩኒቨርሲቲን መዝጋት የመጨረሻ ውሳኔ እንደሚሆን፣ ሁሉንም አማራጭ በማየት እንጂ አዋጭ ውሳኔ አለመሆኑንና ብዙ ኪሳራ እንደሚያስከትል፣ በተቻለ መጠን የተማሪዎችን ችግር በመፍታትና በራስ መተማመናቸውን በመጨመር ትምርታቸው ላይ ትኩረት እንዲያደርጉ እንደሚሠራ ገልጸዋል፡፡ በሦስቱ ችግር ያለባቸው ዩኒቨርሲቲዎች በርካታ ተማሪዎችም መማር እንደሚፈልጉ እየገለጹ መሆናቸውን አስረድተው፣ ይህ ግን ብዙ ጊዜ የሚወስድ ከሆነ መማር የሚፈልገው ገብቶ እንዲማር፣ መማር የማይፈልገው ደግሞ አረፍ ብሎ እንዲመጣ ዕድል ይሰጣል ማለት ነው ሲሉ ያለውን አማራጭ ተናግረዋል፡፡ በዚህም ምክንያት ዩኒቨርሲቲዎችን መዝጋት አሁን አማራጭ እንዳልሆነ አስታውቀዋል፡፡  